
ΔΕΛΤΙΟ ΤΥΠΟY
Θάνατος γυναίκας στη Λευκάδα – Σύλληψη αλλοδαπών στη Λέσβο - Απαγόρευση απόπλου Ρ/Κ στο Ηράκλειο


Τις μεσημβρινές ώρες σήμερα, ενημερώθηκε η Λιμενική Αρχή της Λευκάδας ότι μία 74χρονη ημεδαπή ανασύρθηκε χωρίς τις αισθήσεις της από τη θαλάσσια περιοχή του Κάστρου Λευκάδας. Η 74χρονη διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Λευκάδας, όπου διαπιστώθηκε ο θάνατός της. Από το Λιμεναρχείο Λευκάδας που διενεργεί την προανάκριση, παραγγέλθηκε η διενέργεια νεκροψίας – νεκροτομής στην Ιατροδικαστική Υπηρεσία Πατρών. 
*****

Τις πρωινές ώρες σήμερα, στελέχη της Λιμενικής Αρχής της Μυτιλήνης προέβησαν στη σύλληψη δύο αλλοδαπών (υπηκόων Τουρκίας) 24 και 26 ετών, για παράβαση του Ν. 3386/2005 (Παράνομη είσοδος στη χώρα), του Ν. 5226/25 (Αναμόρφωση πλαισίου και διαδικασιών επιστροφών πολιτών τρίτων χωρών) και του άρθρου 372 του Π.Κ. (Κλοπή). Συγκεκριμένα, κατόπιν έλεγχου που πραγματοποιήθηκε από το πλήρωμα δύο Περιπολικών σκαφών Λ.Σ.-ΕΛ.ΑΚΤ. (ΠΛΣ) σε λέμβο η οποία κινούταν από τη θαλάσσια περιοχή της Θέρμης με προορισμό τα έναντι τουρκικά παράλια στην οποία επέβαιναν οι ανωτέρω, διαπιστώθηκε ότι στερούνταν ταξιδιωτικών εγγράφων, καθώς και ότι η λέμβος ήταν κλεμμένη. Στα πλαίσια της προανάκρισης, διαπιστώθηκε ότι ο 24χρονος, είχε εισέλθει παράνομα στη χώρα την 14.07.2026 και διέμενε στην οικεία του 26χρονου, έχοντας σκοπό να τον παραλάβει και να τον μεταφέρει παράνομα στην Τουρκία. Ο 26χρονος, συνελήφθη επιπλέον για παράβαση του άρθρου 231 του Π.Κ. (Υπόθαλψη εγκληματία). Από το Κεντρικό Λιμεναρχείο Μυτιλήνης κατασχέθηκαν δύο συσκευές κινητής τηλεφωνίας, καθώς και η λέμβος μεταφοράς, η οποία στη συνέχεια παραδόθηκε στον νόμιμο ιδιοκτήτη της. 
*****
Τις βραδινές ώρες την 14.07.2026, ενημερώθηκαν οι Λιμενικές Αρχές της Καρπάθου και της Ρόδου από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) Λ.Σ.-ΕΛ.ΑΚΤ. για περιστατικό ακυβερνησίας, λόγω μηχανικής βλάβης, του ρυμουλκού (Ρ/Κ) πλοίου «ATCO TAMARA» σημαίας Μπαχρέιν, με οκτώ (08) αλλοδαπούς (υπήκοοι Ηνωμένου Βασιλείου) επιβαίνοντες, το οποίο έπλεε στη θαλάσσια περιοχή 110 ν.μ. νοτιοανατολικά της Καρπάθου. Στην περιοχή μετέβησαν ένα Πλοίο Ανοικτής Θαλάσσης Λ.Σ.-ΕΛ.ΑΚΤ. (ΠΑΘ) και το Ρ/Κ «ATCO JOYD» σημαίας Μπαχρέιν, προς παροχή συνδρομής. Κατά τη διαδικασία ρυμούλκησης, υπήρξε εμπλοκή του κάβου του «ATCO TAMARA» με την προπέλα του ρυμουλκούμενου «ATCO JOYD», με αποτέλεσμα να διακοπεί η επιχείρηση. Στη συνέχεια, στο σημείο έσπευσαν δύο παραπλέοντα πλοία, ένα ακόμα ΠΑΘ, καθώς και το Ρ/Κ «ΜΕΝΤΟΡΑΣ» Ν.Η. 155, το οποίο ξεκίνησε διαδικασίες ρυμούλκησης των δύο Ρ/Κ. Τις μεσημβρινές ώρες σήμερα, το «ΜΕΝΤΟΡΑΣ» κατέπλευσε στον όρμο Λινοπεραμάτων Ηρακλείου με ρυμουλκούμενα τα δύο Ρ/Κ, τα οποία αγκυροβόλησαν με ασφάλεια. Από το Α΄ Λιμενικό Τμήμα Λινοπεραμάτων του Κεντρικού Λιμεναρχείου Ηράκλειου, απαγορεύτηκε ο απόπλους του «ATCO TAMARA» και του «ATCO JOYD», μέχρι την αποκατάσταση της βλάβης και την προσκόμιση πιστοποιητικού αξιοπλοΐας από τον αρμόδιο νηογνώμονα. 

